
ДО ОБЩИНСКИ СЪВЕТ
ГР. БУРГАС




ДОКЛАДНА ЗАПИСКА

ОТ СТАНИМИР АПОСТОЛОВ, ЗАМ.- КМЕТ „ФИНАНСИ, БЮДЖЕТ И ИКОНОМИКА” 


ОТНОСНО:	Актуализиране размера на разхода във връзка с прилагане на принудителна административна мярка- принудително задържане на ППС чрез техническо средство.



		УВАЖАЕМИ ОБЩИНСКИ СЪВЕТНИЦИ,

Съгласно разпоредбите на чл. 167, ал. 2, т. 2 във връзка с чл. 99, ал. 3 от Закона за движение по пътищата, по отношение на пътните превозни средства (ППС), които не са заплатили дължимата цена за паркиране в зоните за платено и безплатно паркиране, се прилага принудителна административна мярка, а именно принудително задържане на ППС чрез техническо средство до заплащането на цената и на разходите по прилагане на техническото средство.
През 2015-та година по Протокол № 6 от проведеното на 17 декември заседание на Общински съвет Бургас е приета и утвърдена сумата от 20, 83 лева без ДДС за разходите по извършване на дейността по прилагане на техническото средство. След близо осем години, към днешна дата тази сума се явява недостатъчна, за да изпълни предназначението си и да покрие нарасналите през периода разходи. В тази връзка следва да се отбележат няколко основни причини, които налагат настоящата актуализация на сумата, представляваща разход по прилагане на техническото средство.
На първо място това са годишните разходи за заплати и осигуровки на служителите, като тук трябва да бъде отчетено както увеличението на трудовото възнаграждение, така и увеличаване на боря на служителите, ангажирани с дейността. Това от своя страна е продиктувано от няколкото разширения на зоната за платено и безплатно паркиране, които са се случили през последните почти осем години. Във връзка с това идва и по-големия брой паркоместа, които трябва да се обслужват, което от своя страна води до повече общо изминати километри дневно на автомобилите. Тук трябва да бъде отчетено и поскъпването на горивата и поддръжката на служебните автомобили, поради необходимостта от по-чести ремонти. Във връзка с увеличаването на обхвата на зоната разходите се завишават в сравнение с предходните години по отношение на цялата техническа и материална база, обвързана с процеса по прилагане на едно техническо средство, като в това число се включват разходи за ежегодно полагане на маркировка, ремонт на блокиращите технически средства, лични предпазни средства за работещите, поддръжка на софтуер и преносими мобилни устройства и касови апарати, абонаментни услуги като GPS позициониране и телефония, застраховки на служебни автомобили и застраховки трудова злополука.
При направения анализ се установи, че сумата, представляваща разходите по прилагане на едно техническо средство за блокиране са в размер на 25, 00 лева без ДДС.

Предвид гореизложеното и във връзка с чл. 167, ал. 2, т. 2 от Закона за движение по пътищата, предлагам Общински съвет– Бургас да вземе следното:

РЕШЕНИЕ:

Приема сумата от 25, 00 лева без ДДС, представляваща разходите по прилагане на принудителна административна мярка- принудително задържане на ППС с техническо средство в зоните за платено и безплатно паркиране.

